|  |  |
| --- | --- |
|  | **Pesterzsébet-Központi Református** **Egyházközség**1204 Budapest, Ady E. u. 81.Tel/Fax: 283-0029www.pkre.hu |
|  ***1893-2021*** |  |

Pesterzsébet, 2021. április 5.

***Kreisz János, lelkész***

**Tamás hite**

**- húsvéthétfő -**

**Lectio:**Márk 16; 1-15

***„Mikor pedig elmult a szombat, Mária Magdaléna, és Mária a Jakab anyja, és Salomé, drága keneteket vásárlának, hogy elmenvén, megkenjék őt.*** ***És korán reggel, a hétnek első napján a sírbolthoz menének napfelköltekor.***

***És mondják vala maguk között: Kicsoda hengeríti el nékünk a követ a sírbolt szájáról?***

***És odatekintvén, láták, hogy a kő el van hengerítve; mert felette nagy vala.***

***És bemenvén a sírboltba, látának egy ifjút ülni jobb felől, fehér ruhába öltözve; és megfélemlének.***

***Az pedig monda nékik: Ne féljetek. A Názáreti Jézust keresitek, aki megfeszíttetett; föltámadott, nincsen itt; ímé a hely, ahová őt helyezék.*** ***De menjetek el, mondjátok meg az ő tanítványainak és Péternek, hogy előttetek megyen Galileába; ott meglátjátok őt, amint megmondotta néktek.***

***És nagyhamar kijövén, elfutának a sírbolttól, mert félelem és álmélkodás fogta vala el őket; és senkinek semmit sem szólának, mert félnek vala.***

***Mikor pedig reggel, a hétnek első napján föltámadott vala, megjelenék először Mária Magdalénának, akiből hét ördögöt űzött vala ki.***

***Ez elmenvén, megjelenté azoknak, akik vele valának és keseregnek és sírnak vala.***

***Azok pedig mikor hallották, hogy él és ő látta vala, nem hivék.*** ***Ezután pedig közülök kettőnek jelenék meg más alakban, útközben, mikor a mezőre mennek vala. Ezek is elmenvén, megjelenték a többieknek; ezeknek sem hivének.***

***Azután, mikor asztalnál ülnek vala, megjelenék magának a tizenegynek, és szemükre hányá az ő hitetlenségöket és keményszívűségöket, hogy azoknak, akik őt feltámadva látták vala, nem hivének,***

***És monda nékik: Elmenvén e széles világra, hirdessétek az evangyéliomot minden teremtésnek******.”***

**Alapige:** János 20; 24-29

***„Tamás pedig, egy a tizenkettő közül, akit Kettősnek hívtak, nem vala ő velök, amikor eljött vala Jézus.***

***Mondának azért néki a többi tanítványok: Láttuk az Urat. Ő pedig monda nékik: Ha nem látom az ő kezein a szegek helyeit, és be nem bocsátom ujjaimat a szegek helyébe, és az én kezemet be nem bocsátom az ő oldalába, semmiképpen el nem hiszem.***

***És nyolc nap múlva ismét benn valának az ő tanítványai, Tamás is ő velök. Noha az ajtó zárva vala, beméne Jézus, és megálla a középen és monda: Békesség néktek!*** ***Azután monda Tamásnak: Hozd ide a te ujjadat és nézd meg az én kezeimet; és hozd ide a te kezedet, és bocsássad az én oldalamba: és ne légy hitetlen, hanem hívő.***

***És felele Tamás és monda néki: Én Uram és én Istenem!***

***Monda néki Jézus: Mivelhogy láttál engem, Tamás, hittél: boldogok, akik nem látnak és hisznek.”***

Húsvétot ünneplő Gyülekezet, kedves testvérek! Egy furcsának tűnő mondattal szeretném kezdeni ezt a mai igehirdetést. **Szeretném kifejezni a hálámat Tamás apostol felé, az ő hitetlenkedéséért.** Két dolog miatt vagyok hálás érte. Hálás vagyok érte, mert annyira emberi, annyira jellemző viszonyulás az, ahogyan Tamás apostolt látjuk a felolvasott Igében. **Mintha csak egy XXI. századi ember nyilatkozna Jézus Krisztus feltámadásáról: „**Hiszem, ha látom!” Bármelyikünk mondhatta volna ezt. Éppen ezért valószínűleg ez a tamási attitűd az, ami jellemzi a legtöbb Jézus nélküli, gondolkodó embert. Másodszor pedig, hálás vagyok érte, mert őszinte. Tamásnak ez a válasza a tanítványok felé, hogy: *„Ha nem látom az ő kezein a szegek helyeit, és be nem bocsátom ujjaimat a szegek helyébe, és az én kezemet be nem bocsátom az ő oldalába, semmiképpen el nem hiszem.”* végtelenül őszinte. **Tamásnak őszinte a gyásza, őszinte a csalódottsága, és őszinte a hitetlenkedése. Ezek a dolgok pedig mind-mind megerősítő pecsétek számunkra Jézus feltámadását illetően.** Hiszen később, ahogyan azt a felolvasott Igéből tudjuk, Tamás miután találkozik Jézussal, valósággal összetörik, és helyre áll minden az ő hitében. **Így lesz hitelessé számára is Jézus feltámadása, és így lehet hitelessé számunkra is.**

Bár Jézus jelezte előre, hogy harmadnapon fel fog támadni, tehát a tanítványok tudnak róla, mégis azt látjuk, hogy gyászolnak, vagyis nem hitték el. **Megerősítő pecsétté válik a tanítványok, s köztük Tamás hitetlenkedése, hiszen láthatjuk, hogy később, a Feltámadottal való találkozáskor meglepődnek, ujjonganak, és hitetlenkedésük erős hitté válik. Így lesz hitelessé számukra és lehet számunkra is.**

Kedves Testvérek! **Míg** **tanítványtársai már hisznek Jézus feltámadásában, Tamás pedig még mindig nem.** **Miért hitetlen még mindig Tamás?** Erre a kérdésre a válasz nagyon egyszerű. Így olvassuk az Igében: *„Tamás pedig, egy a tizenkettő közül, a kit Kettősnek hívtak, nem vala ő velök, a mikor eljött vala Jézus.”* **A többieknek már van bizonyossága afelől,** hogy Jézus valóban feltámadt a halálból, hiszen találkoztak Vele. Tamásnak azonban még semmiféle bizonyossága nincsen. **Miért nincs Tamásnak hite? Egészen egyszerűen azért, mert nem volt ott!** Ebből pedig egy nagyon fontos dolog következik. Ez így hangzik: **Jézussal ott lehet találkozni, ahol Jézus előkészíti, akarja és megvalósítja** *„egy akarattal együtt voltak”* **itt az övéi között***.* **Más szóval a Gyülekezetben!**

**Kedves testvérek, a Jézussal való találkozás a Gyülekezetben történik!** Miért? – Tehetjük fel a kérdést. Nos, ennek több oka is van. **Legelőször is azért, mert Jézus Krisztus ezt mondta!** *„Ahol ketten vagy hárman összegyűlnek az én nevemben, ott vagyok közöttük.”* Vagy gondoljatok Pünkösdre. Akkor kezd el fújni a Szentlélek, amikor együtt vannak a tanítványok. **Figyeljétek meg, mind az Ó mind az Újszövetségben, Isten gyülekezetben gondolkodik.** Sohasem magányos keresztyénségben. Nézzétek az Ószövetségben, Isten amikor üzen valamit a prófétákon keresztül, szinte mindig így kezdi: *„Mondjátok meg Izraelnek!”* **Vagy az Újszövetségben, Jézus személyes jelenléte valóságát nem az egyes embernek, hanem két vagy több emberből álló, hívő közösségnek ígérte.** Később is azt olvassuk mindig a Bibliában, hogy Jézus az Ő Szentlelkét sohasem az egyes emberre, hanem mindig a hívők közösségére töltötte ki. **Senki ne csodálkozzon azon, hogy botladozó, kételkedő, bizonytalan és kevés a hite, ha lelkileg egyedül van!** Nem is fog megerősödni, bizonyosságra jutni, amíg nem lesznek imádkozó társai, lelki testvérei, a többi tanítvánnyal összefonódó közössége. **Mert egymás hite által épülünk.** Nincs olyan, nem tud róla a Biblia, hogy lenne magányos keresztyén életgyakorlat; élet. Aki ezt állítja, az hazudik! Egymás hite, egymás imádsága, a közösen átélt csodák által épül a keresztyén élet.

**Nézzétek, Jézus nem ment el Tamás magánlakására, hogy megmutassa magát neki, hanem fordítva: Tamásnak kellett elmennie a többi tanítvány közé, oda, ahol ketten-hárman egybegyűltek Jézus nevében, és ahol éppen ezért várható volt az ilyen egybegyűlésnek, közösségnek adott ígéret a Krisztus megjelenéséről.** Kedves Testvérek, a Szentírás első lapjain is olvashatunk arról, hogy: *„Nem jó az embernek egyedül.”* Igaz ez lelki értelemben is! Nem jó az embernek egyedül, mert akkor támad a bizonytalanság. **Önerőből nem tudom megismerni Jézust, még ha szeretném is.** Kell a Gyülekezet, mert ahol én elakadok, ott a másik tud segíteni, mert ő már átélte, ő már tudja! **Gondoljatok egy pillanatra a szerecsen főember és Fülöp találkozására!** *„Érted, amit olvasol?”* Segítek neked! És ez az ember találkozik Jézussal, Fülöp igehirdetése nyomán. Nem jó az embernek egyedül lennie! Ne fordíts hátat a Gyülekezetnek! Ne menj el! Ne hidd azt, hogy te már mindent tudsz, nincs többé szükséged a többiekre. **Figyeljétek csak meg, miből is fakadt Tamás hitetlenkedése? Abból, hogy egyedül volt.** Hogy nem volt ott a többiekkel akkor, amikor Jézus megjelent, hanem Isten tudja hol volt. **Ne fordíts hátat a gyülekezetnek, mert ha ezt teszed, egyetlen dolog vár rád: a magányos kétkedés.**

**Hogy mennyire így van, hogy a Gyülekezettől távol lévő ember sajátja a kétkedés, arra Tamás válasza a bizonyíték.** Hiszen mit mond Tamás? „*Ha nem látom az ő kezein a szegek helyeit, és be nem bocsátom ujjaimat a szegek helyébe, és az én kezemet be nem bocsátom az ő oldalába, semmiképpen el nem hiszem.”* Kedves Testvérek, ez a mondat, ami itt Tamás száján elhangzik, **nem csak hitetlenkedés. Benne van Tamás vágya.** Benne van a vágy, hogy szeretné hinni mindazt, amit a tanítványtársai mondanak neki, de nem tudja! **Benne van, hogy Tamás vágyik a bizonyosságra. Mert megerősítés kell neki arról, hogy az elmúlt, együtt eltöltött három év igaz volt!** Hiszen három éve Jézus tanítványa. Oly’ sok mindent hallott, látott, tapasztalt mellette. Látta Jézus csodáit, részt vett az utolsó vacsorán, hallhatta Jézus csodálatos prédikációit az örök életről. Hallotta a nagy kijelentéseket! *„Higgyetek Istenben és higgyetek énbennem!”* Vagy „*Én vagyok az út, az igazság és az élet, senki nem mehet az Atyához, csakis énáltalam.”* Hallhatta a feltámadás nagy Igéit: „*Én vagyok a feltámadás és az élet, aki hisz énbennem, ha meghal is él.”* Jézus maga mondja nekik, hogy: *„Az én Atyámnak házában sok lakóhely van; ha pedig nem volna, megmondtam volna néktek. Elmegyek, hogy helyet készítsek nektek.”* **Mindent hallott és látott ez a Tamás, ami okot adhatna arra, hogy most higgyen! De mégsem ezt látjuk.**

„*Ha nem látom az ő kezein a szegek helyeit, és be nem bocsátom ujjaimat a szegek helyébe, és az én kezemet be nem bocsátom az ő oldalába, semmiképpen el nem hiszem.”* Tamásnak bizonyosság kell afelől, hogy az elmúlt három év igaz volt. **Tudja és érzi azt, hogy minden ezen áll vagy bukik.** Minden azon múlik, hogy Jézus valóban feltámadt, avagy sem. Tamás érzi azt, hogy ez a lényeg. Pál apostol ezt így fogalmazza meg: *„Ha pedig Krisztus fel nem támadott, akkor hiábavaló a mi prédikálásunk, de hiábavaló a ti hitetek is.”* Valóban ez a lényeg! **Mert ha mindabból, ami Tamással történt, kivesszük Jézus Krisztus feltámadását, akkor borul minden.** Rettenetes állapot ez, amiben most Tamás van. **Szörnyű állapot az, hogy ha nincsen bizonyosság a feltámadást illetően!**

Benned nincsen ilyesfajta kétely? Hiszen – jó esetben – gyermek korodtól kezdve tanultál Jézusról, hallottál róla, vasárnaponként hallgatod az istentiszteletet. **Mi van akkor, ha Jézus Krisztus feltámadása nem igaz?** Mi van akkor, ha csak utólag kiszínezték a történetet, és valójában nem támadt fel? Ha így lenne, akkor minden felborulna. A gyülekezeten kívüli „magányos keresztyének” kételyei ezek. **Mert – ahogyan Tamás sem – a gyülekezeten kívül, nem találkoztak a Feltámadottal! Aki pedig soha nem találkozott Vele, abban mindig ott lesz a kétely,** hogy „biztosan?” nem csak az *„amúgy is mindenkit becsapni akaró Egyház ámítása ez?”* Kedves Testvérek, aki ilyen kételyek között őrlődik, általában azt szokta mondani, hogy „Hiszek én a jóistenben”, de Jézusról soha egy szót sem szól. **Pedig, ha kivennénk Jézus feltámadását, akkor a Bibliának egészen egyszerűen nem lenne kijelentése, célba érkező üzenete!** Minden ezen áll, vagy bukik! Elhiszed, hogy feltámadt, vagy nem? Tamásnak bizonyosság kellett, mert ő is pontosan tudta azt, ami az imént elhangzott. Minden ezen múlik.

**Hogyan lesz végül, ebből a „hinni szeretésből” valóságos hit?** Legelőször is úgy, hogy Tamás a helyére kerül. Mert most már tanítványtársaival van együtt. **Tamás most már a helyén van, nem magányosan, nem egyedül, hanem együtt a többiekkel.** Eltöltenek így együtt nyolc napot. Ugyan nincsen leírva, de biztosra vehetjük azt, hogy a másik tíz tanítvány, akik már találkoztak a Feltámadottal, sokat beszéltek Tamásnak Jézus jelenéséről. **Tamásban pedig óriási csata dúl. Gondoljatok bele egy pillanatra. Tíz az egy „ellen”. Mennyire őrlődhetett ez a Tamás?** Hiszen nyilvánvalóan ez egy olyan téma, amivel nem „viccelnének” vele. **Mégiscsak rajta kívül mindenki azt állítja, hogy látta Jézust. Mi hát az igazság?** Ő nem látta, de a többiek azt állítják egy emberként, hogy igen. **Nagyon nehéz nyolc nap lehetett ez Tamásnak.** Aki élt már át hasonlót, hogy egy társaság nagy része állít valamit, én pedig azt cáfolni nem tudom, de hinni sem, az pontosan tudja mit érezhetett Tamás.

**És itt érkezünk el a történet legcsodálatosabb részéhez. Azért a legcsodálatosabb, mert Jézusból láthatunk meg valamit.** *„És nyolc nap múlva ismét benn voltak az ő tanítványai, Tamás is ő velük. Noha az ajtó zárva volt, beméne Jézus, és megálla a középen és monda: Békesség néktek! Azután monda Tamásnak: Hozd ide a te ujjadat és nézd meg az én kezeimet; és hozd ide a te kezedet, és bocsássad az én oldalamba: és ne légy hitetlen, hanem hívő. És felele Tamás és monda néki: Én Uram és én Istenem! Monda néki Jézus: Mivelhogy láttál engem, Tamás, hittél: boldogok, a kik nem látnak és hisznek.”* Jézus nem hagyja többé kételyek között szeretett tanítványát. Újra megjelenik tanítványainak, és Tamáshoz szól. Bizonyosodj meg Tamás! **El tudjuk képzelni, milyen döbbenetes lehetett Tamás számára, amikor Jézus ajkairól majdnem szóról szóra hallja viszont a saját korábbi szavait?** Így szólt hozzá Jézus: *„Hozd ide a te ujjadat és nézd meg az én kezeimet. És hozd ide a te kezedet, és bocsássad az én oldalamba.”* - Mi az? Hát Jézus kihallgatta őt, amikor a tanítványoknak mondta: *„Ha nem látom az ő kezein a szegek helyeit, és be nem bocsátom ujjaimat a szegek helyébe, és az én kezemet be nem bocsátom az ő oldalába, semmiképpen el nem hiszem.”* **Hát Jézus akkor is ott volt? Látott és hallott mindent, amikor ő nem látta Jézust? És szelíden mutatja neki kezeit, mintha azt mondaná ezzel, hogy** *„markaimba metszettelek téged”* Tamás! „*Ne félj mert megváltottalak, neveden szólítottalak, enyém vagy!”* Ne maradj meg a bizonytalanságban! Te az enyém vagy Tamás, és szeretlek! És ekkor Tamás összetör, és egy olyan hitvallást fogalmaz meg, ami egy ember száján mindig a legcsodálatosabb: *„Én Uram és én Istenem.”* **Most vált igazsággá Tamásban az, amit három éve tapasztal. Amik miatt eddig kételyek gyötörték.** Megdönthetetlen igazsággá változott számára az, amit a gyülekezetben átélt. Mégpedig, hogy találkozott a Feltámadottal.

**Hogy ez mennyire így van, azon Tamás apostol halála a hitelesítő pecsét.** Az egyháztörténeti feljegyzések szerint Tamás, Indiába ment hirdetni Isten evangéliumát, ahol aztán mártírhalált hal Jézusért. Gondoljatok csak bele, milyen csodálatos prédikációk lehettek azok! **Milyen erő lehetett azokban a prédikációkban, hogy** „*hitetlen voltam, de már hiszek! Mert Láttam az Ő sebeit! És Ő valóban él!”*

**Kedves Testvérek, ma is csak úgy lehet megbizonyosodni az élő Krisztus valóságáról, hogy a Szentlélek megmutatja egy léleknek az Úr Jézus sebeit, és azt mondja neki**: *Nézd, ezek által a sebek által gyógyultál meg!* Mert Jézus azt mondja, hogy: *„Boldogok, akik nem látnak és hisznek.”* **Húsvéti örömmel és boldogsággal betöltött ember lehetsz te is! Ha most tamáskodva hallgattad ezt a mai igehirdetést, merj Tőle bizonyosságot kérni! Ha hittel kéred Őt, azt fogod tapasztalni, hogy Ő csak szelíden odalép, és mutatja a két átszögezett kezet. Azt a kezet, amibe téged is belemetszett, mert szeret! Dicsőség legyen Neki érette!**

Ámen!